b"\n_START_ARTICLE_\nFederico Moy\xc3\xbaa Salazar\n_START_SECTION_\nBiografia\n_START_PARAGRAPH_\nEra membre d'una fam\xc3\xadlia liberal benestant, ja que tant el seu pare com el seu avi participaren en la defensa del setge de Bilbao durant la tercera guerra carlina._NEWLINE_Estudi\xc3\xa0 dret a la Universitat de Deusto per\xc3\xb2 nom\xc3\xa9s va exercir uns anys, i va treballar en el negoci de la fam\xc3\xadlia de la seva dona, Barandiar\xc3\xa1n y Compa\xc3\xb1\xc3\xada. Alhora inicia la seva activitat pol\xc3\xadtica el 1909, quan fou escollit regidor de l'ajuntament de Bilbao dins les files del Partit Liberal Fusionista. Quan va dimitir l'alcalde Eugenio Mart\xc3\xadnez Sevilla fou nomenat alcalde (1 de gener de 1910) i va dimitir quan fou nomenat cap de govern Eduardo Dato e Iradier (novembre de 1913). El 1914 deix\xc3\xa0 el consistori i el 1919 particip\xc3\xa0 en la fundaci\xc3\xb3 de la Liga de Acci\xc3\xb3n Mon\xc3\xa1rquica._NEWLINE_Durant la dictadura de Primo de Rivera fou vocal a Biscaia de la Uni\xc3\xb3n Patri\xc3\xb3tica i nomenat alcalde de Bilbao el 27 de febrer de 1924. Va mantenir el c\xc3\xa0rrec fins que fou destitu\xc3\xaft pel general D\xc3\xa1maso Berenguer el 26 de febrer de 1930. Des de 1927 tamb\xc3\xa9 fou membre de l'Assemblea Nacional organitzada pel dictador fins que es va proclamar la Segona Rep\xc3\xbablica Espanyola._NEWLINE_Durant el seu mandat va ser un gran impulsor de les infraestructures i un dels art\xc3\xadfexs del Bilbao modern. Entre els majors assoliments del seu exercici com a alcalde estan l'Embassament de l'Ordunte, el prove\xc3\xafment del qual satisf\xc3\xa0 el 60% de la demanda de Bilbao, els ponts m\xc3\xb2bils de Deusto i de l'Ajuntament, el mercat de la Ribera o la reforma de la pla\xc3\xa7a de l'Arenal. La Pla\xc3\xa7a El\xc2\xb7l\xc3\xadptica, a Bilbao, est\xc3\xa0 dedicada al seu nom."